# ტექნიკური დავალება:

1. მიზანი:

მიმწოდებელი განახორციელებს შემსყიდველის ყველა სასაქონლო მატერიალური ფასეულობების, გრძელვადიანი და მცირეფასიანი აქტივების, ძირითადი საშუალებების და საინვესტიციო ქონების რეალური ღირებულების შეფასებას 2022 წლის მდგომარეობით.

შეფასებას დაექვემდებარება 2022 წლის მდგომარეობით არსებული ქონება, რომელიც შპს ,,ბათუმის ავტოტრანსპორტი“-ს ბალანსში კლასიფიცირებულია სასაქონლო მატერიალური ფასეულობებად, გრძელვადიანი და მცირეფასიანი აქტივებად, ძირითადი საშუალებებად ან საინვესტიციო ქონებად.

წინამდებარე სამუშაოს აღწერის შესაბამისად პრეტენდენტის მიერ სასაქონლო მატერიალური ფასეულობების, გრძელვადიანი და მცირეფასიანი აქტივების და ძირითადი საშუალებების შეფასების შედეგებს შემსყიდველი ჩართავს ფინანსური ანგარიშგების საერთაშორისო სტანდარტების შესაბამისად („ფასს“) მომზადებულ კონსოლიდირებულ ფინანსურ ანგარიშგებაში.

სამუშაოს მიახლოებითი მასშტაბის შესაფასებლად იხილეთ შპს ,,ბათუმის ავტოტრანსპორტი“-ს 2021 წლის ფინანსური ანგარიშგება პორტალ www.reportal.ge-ზე.

# 2. შეფასების სტანდარტები და შესაფასებელი ღირებულება:

მიმწოდებელი შეასრულებს საშემფასებლო მომსახურებას შეფასების საერთაშორისო სტანდარტების („შსს“) და ფინანსური ანგარიშგების საერთაშორისო სტანდარტების (ფასს) შესაბამისად. შეფასების თარიღისათვის შესაფასებელი ღირებულება წარმოადგენს სამართლიან ღირებულებას ფასს-ების მიხედვით.

# 3. შეფასების მეთოდოლოგია:

შსს და ფასს-ის შესაბამისად მიმწოდებელმა უნდა გამოიყენოს შემდეგი მეთოდოლოგია მოცემული ძირითადი საშუალებების შეფასებისათვის:

1. ბასს 36 სტანდარტის მოთხოვნების შესაბამისად დაადგინოს ფულადი ნაკადების მაგენერირებელი ერთეულების (CGU) რაოდენობა, კომპანიის სტრუქტურიდან და ოპერაციებიდან გამომდინარე

2. თითოეული CGU-სთვის მოახდინოს ძირითადი საშუალების ალოკაცია და შეადგინოს აქტივების ნუსხა, სადაც ნათლად გამიჯნული იქნება:

ა. საინვესტიციო (არა-საოპერაციო) და საოპერაციო აქტივები;

და ბ. სპეციალიზირებული და არა-სპეციალიზირებული აქტივები

3. თითოეულ ერთეულში შემავალი აქტივების ეკონომიკური ცვეთის დასადგენად გამოითვალოს გამოყენებითი ღირებულება (Value-in-use) ბასს 36 მოთხოვნების შესაბამისად.

4. იმ შემთხვევაში თუ რომელიმე CGUს გამოყენებითი ღირებულება უარყოფითია ან უდრის 0, ასეთი CGUს აქტივები უნდა შეაფასოს სალიკვიდაციო მიდგომით1.

5. სპეციალიზირებული აქტივები შეაფასოს ჩანაცვლების ამორტიზირებული ღირებულების მეთოდით (Depreciated Replacement Cost), რომელსაც შემდგომ გამოაკლდება ეკონომიკური ცვეთა (მესამე პუნქტის შესაბამისად), ასეთის არსებობის შემთხვეევაში. ჩანაცვლების ღირებულება დაადგინოს ერთ-ერთი საერთაშორისო კრებულის მიხედვით (მაგ. Marshall Swift, Co-Invest და ა.შ.)

6. არასპეციალიზირებული აქტივები შეაფასოს საბაზრო მეთოდით2.

7. საინვესტიციო ქონება შეაფასოს საბაზრო მეთოდით. იმ შემთხვევში სადაც საბაზრო მეთოდის გამოყენება არ იქნება მიზანშეწონილი (მაგ. ანალოგების სიმცირე)

გამოიყენოს შემოსავლების მეთოდი.

8. საჭიროების შემთხვევაში განახორციელოს გაუფასურების ტესტირება.

9. მოახდინოს ა) ყველა ძირითადი საშუალების იდენტიფიცირება და მარკირება რომელიც ირიცხება კომპანიის ბალანსზე, ბ) მათი სასიცოცხლო ვადისა და გ) სამართლიანი ღირებულებების განსაზღვრა, ასევე საჭიროებისა შემთხვევაში გაუფასურების ტესტირების ჩატარება.

სამუშაოების დაწყებამდე, შეფასების მეთოდოლოგია და სამუშაოების დეტალური გეგმა კომპანიის ხელმძღვანელობასთან და ფინანსური ანგარიშგების აუდიტორთან უნდა იყოს შეთანხმებული.

# 4. სამუშაოს შედეგები:

* მიმწოდებლის საშემფასებლო მომსახურების შედეგები შეჯამებული უნდა იქნას შეფასების ანგარიშში. შემსყიდველმა მიმწოდებლისგან ასევე უნდა მიიღოს შეფასებული ძირითადი საშუალებების ბაზა, სადაც თითოეული ძირითადი საშუალებისათვის ინდივიდუალურად იქნება მოცემული მისი სამართლიანი ღირებულება და სასარგებლო მომსახურების ნარჩენი ვადა. სასარგებლო მომსახურების ნარჩენი ვადისა და ღირებულების განსაზღვრა არის მიმწოდებლის ვალდებულება, რაც უნდა განხილულ და შეთანხმებულ იყოს შპს

,,ბათუმის ავტოტრანსპორტის“ ხელმძღვანელობასთან, ამ ინფორმაციის შეფასების ანგარიშში ჩართვის მიზნით.

* მიმწოდებელმა მომსახურების გაწევის პერიოდში უნდა ითანამშრომლოს შპს ,,ბათუმის ავტოტრანსპორტის“ ფინანსური აუდიტის ჩამტარებელ აუდიტორულ კომპანიასთან.
* მიმწოდებელი ასევე უნდა დაეხმაროს შემსყიდველის ხელმძღვანელობას, რომ მათ, ფინანსურ ანგარიშგებაში წარდგენის მიზნით, სწორად განსაზღვრონ აქტივების კლასიფიკაცია მათი გამოყენების ხასიათის/მიზნის და სხვა მახასიათებლების მიხედვით, ფინანსური ანგარიშგების შესაბამისი საერთაშორისო სტანდარტის მიხედვით.
* მიმწოდებელი არ არის ვალდებული ჩაატაროს ყველა შესაფასებელი აქტივების ფიზიკური ინსპექტირება, არამედ გამოიყენოს შერჩევითი მიდგომა, რაც შეთანხმდება შემსყიდველთან და მის აუდიტორთან;
* შპს ,,ბათუმის ავტოტრანსპორტის“ ხელმძღვანელობა უზრუნველყოფს შესაფასებელ აქტივებზე პასუხისმგებელი პირ(ებ)ის/ტექნიკური თანამშრომლების ან/და ინჟინრების მობილიზაციას შეფასებისთვის საჭირო აქტივების ფიზიკურ მდგომარეობასა და მახასიათებლების შესახებ ინტერვიუების ჩასატარებლად.